不過現實中就有好多人對無政府主義有一個誤解，認為無政府主義就等如唔講規矩、唔使負責，結果好多時無政府主義者搞親活動，好似集會或者遊行，都會引嚟一啲搞事嘅人。又由於無政府主義者主張廢除國家呢種體制，亦刺激起一啲極右翼愛國主義者嘅情緒，喺無政府主義者搞嘅活動入面，亦有呢啲愛國主義者混咗入去搞事，而呢啲衝突嘅畫面出現喺傳媒上，政府、政黨或者相關嘅組織就乘機利用呢啲衝突畫面，去作為削弱無政府主義說服力嘅工具。